นิกเกอิปิดลบ 69.38 จุด นลท.ยังวิตกแนวโน้มศก.จีน
นิกเกอิปิดลบ 69.38 จุด นลท.ยังวิตกแนวโน้มศก.จีน
8 ม.ค. 2559

ดัชนีนิกเกอิตลาดหุ้นโตเกียวปิดปรับตัวลงในวันนี้ โดยดัชนีนิกเกอิลดลง 69.38 จุด หรือ 0.39% ปิดที่ 17,697.96 จุด ซึ่งเป็นระดับปิดต่ำสุดในรอบกว่า 3 เดือนในการซื้อขายที่ผันผวน ท่ามกลางความวิตกกังวลอย่างต่อเนื่องเกี่ยวกับแนวโน้มเศรษฐกิจจีน
นักลงทุนในตลาดหุ้นโตเกียวยังคงจับตาดูความเคลื่อนไหวของตลาดหุ้นจีนอย่างระมัดระวัง หลังจากดัชนีตลาดหุ้นจีนดิ่งลงไปกว่า 7% ในช่วงเช้าวานนี้ จนส่งผลให้ตลาดต้องใช้เซอร์กิตเบรกเกอร์ และประกาศยุติการซื้อขายตลอดทั้งวัน
เมื่อช่วงค่ำวานนี้ ตามเวลาไทย คณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศระงับการใช้เซอร์กิตเบรกเกอร์ โดยมีผลตั้งแต่วันนี้ ซึ่งการประกาศระงับใช้เซอร์กิตเบรกเกอร์มีขึ้น หลังจากที่เพิ่งมีการนำมาตรการดังกล่าวมาใช้ในตลาดหุ้นจีนได้เพียง 4 วัน
นักวิเคราะห์กล่าวว่า แม้ว่าเซอร์กิตเบรกเกอร์จะมีจุดประสงค์เพื่อสร้างเสถียรภาพแก่ตลาดหุ้น แต่ก็อาจจะส่งผลกระทบในเชิงลบ เนื่องจากนักลงทุนต่างเร่งเทขายก่อนที่จะมีการยุติการซื้อขายตามที่คาดกันไว้